CELEX: 32016D2240
Language: et
Date: 2016-12-12 00:00:00
Title: Nõukogu otsus (ÜVJP) 2016/2240, 12. detsember 2016, millega muudetakse otsust 2012/389/ÜVJP, mis käsitleb Euroopa Liidu missiooni piirkondlike merendusalaste võimete tugevdamiseks Aafrika Sarve piirkonnas (EUCAP NESTOR)

13.12.2016   
            
            
               ET
            
            
               Euroopa Liidu Teataja
            
            
               L 337/18
            
         NÕUKOGU OTSUS (ÜVJP) 2016/2240,
   12. detsember 2016,
   millega muudetakse otsust 2012/389/ÜVJP, mis käsitleb Euroopa Liidu missiooni piirkondlike merendusalaste võimete tugevdamiseks Aafrika Sarve piirkonnas (EUCAP NESTOR)
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artiklit 28, artikli 42 lõiget 4 ja artikli 43 lõiget 2,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:
   
               (1)
            
            
               Nõukogu võttis 16. juulil 2012 vastu otsuse 2012/389/ÜVJP, (1) mis käsitleb Euroopa Liidu missiooni piirkondlike merendusalaste võimete tugevdamiseks Aafrika Sarve piirkonnas (EUCAP NESTOR).
            
         
               (2)
            
            
               Nõukogu võttis 22. juulil 2014 vastu otsuse 2014/485/ÜVJP, (2) millega muudetakse otsust 2012/389/ÜVJP ja pikendatakse missiooni EUCAP NESTOR kehtivust 12. detsembrini 2016.
            
         
               (3)
            
            
               Somaalias ja Aafrika Sarve piirkonnas läbiviidava ÜJKP tegevuse tervikliku ja põhjaliku strateegilise läbivaatamise tulemusena jõuti järeldusele, et EUCAP NESTOR peaks oma tegevuses keskenduma Somaaliale, mistõttu tuleks selle nimi muuta EUCAP Somaliaks ning selle volitusi tuleks kohandada ja pikendada kuni 2018. aasta detsembrini.
            
         
               (4)
            
            
               Otsus 2012/389/ÜVJP, sealhulgas vajaduse korral missiooni ülesanded ja eesmärgid, tuleks 2017. aastal läbi vaadata.
            
         
               (5)
            
            
               Kuni 12. detsembrini 2016 ette nähtud lähtesumma on piisav kulutuste katmiseks kuni 28. veebruarini 2017, mil üksikasjalik teave uue lähenemisviisiga seotud rahaliste vajaduste kohta peaks olema kättesaadav uue lähtesumma kehtestamiseks järgmiseks ajavahemikuks,
            
         ON VASTU VÕTNUD KÄESOLEVA OTSUSE:
   „Artikkel 1
   Otsust 2012/389/ÜVJP muudetakse järgmiselt.
   
               1)
            
            
               Pealkirjas ja läbivalt kogu tekstis asendatakse nimi „EUCAP NESTOR“ nimega „EUCAP Somalia“.“
            
         
               2)
            
            
               Artikkel 1 asendatakse järgmisega:
               „Artikkel 1
               Missioon
               Liit loob võimete tugevdamise missiooni Somaalias (EUCAP Somalia).“
            
         
               3)
            
            
               Artikkel 2 asendatakse järgmisega:
               „Artikkel 2
               Missiooni kirjeldus
               EUCAP Somalia abistab Somaaliat tema merendusjulgeoleku võime tugevdamisel, et võimaldada tal tõhusamalt tagada mereõiguse täitmist.“
            
         
               4)
            
            
               Artikkel 3 asendatakse järgmisega:
               „Artikkel 3
               Eesmärgid ja ülesanded
               1.   Artiklis 2 sätestatud missiooni ülesande täitmiseks teeb EUCAP Somalia järgmist:
               
                           a)
                        
                        
                           tugevdab Somaalia merendusalast tsiviilõiguskaitsevõimet, et teostada tulemuslikku merendusalast juhtimist oma rannikuala, sisevete, territoriaalmere ja majandusvööndi üle;
                        
                     
                           b)
                        
                        
                           eelkõige tugevdab Somaalia võimet teha kalapüügi järelevalvet ja võtta täitemeetmeid, tagada otsingu- ja päästetööd merel, võidelda smugeldamise ja piraatluse vastu ning teha politseitööd rannikualal maismaal ja merel;
                        
                     
                           c)
                        
                        
                           püüdleb nende eesmärkide poole, toetades Somaalia ametiasutusi vajalike õigusnormide väljatöötamisel ja õigusasutuste loomisel ning pakkudes Somaalia merendusalastele tsiviilõiguskaitseasutustele vajalikku mentorlust, nõu, koolitust ja vahendeid.
                        
                     2.   Nimetatud eesmärkide saavutamiseks tegutseb EUCAP Somalia vastavalt nõukogu poolt heaks kiidetud operatsiooni planeerimisdokumentides sätestatud operatsioonijuhistele ja ülesannetele.
               3.   EUCAP Somalia ei täida täidesaatvaid ülesandeid.“
            
         
               5)
            
            
               Artikli 13 lõike 1 viimane lõik asendatakse järgmisega:
               „EUCAP Somalia tegevusega seonduvate kulutuste katmiseks ette nähtud lähtesumma ajavahemikuks 16. detsembrist 2015 kuni 28. veebruarini 2017 on 12 000 000 eurot.“
            
         
               6)
            
            
               Artikli 16 teine lõik asendatakse järgmisega:
               „Seda kohaldatakse 31. detsembrini 2018.“
            
         Artikkel 2
   Käesolev otsus jõustub selle vastuvõtmise päeval.
   
      Brüssel, 12. detsember 2016
      
         
            Nõukogu nimel
         
         
            eesistuja
         
         F. MOGHERINI
      
   
   
      (1)  Nõukogu 16. juuli 2012. aasta otsus 2012/389/ÜVJP, mis käsitleb Euroopa Liidu missiooni piirkondlike merendusalaste võimete tugevdamiseks Aafrika Sarve piirkonnas (EUCAP NESTOR) (ELT L 187, 17.7.2012, lk 40).
   
      (2)  Nõukogu 22. juuli 2014. aasta otsus 2014/485/ÜVJP, millega muudetakse otsust 2012/389/ÜVJP, mis käsitleb Euroopa Liidu missiooni piirkondlike merendusalaste võimete tugevdamiseks Aafrika Sarve piirkonnas (EUCAP NESTOR) (ELT L 217, 23.7.2014, lk 39).